b"\n_START_ARTICLE_\nMmm Papi\n_START_SECTION_\nOzadje\n_START_PARAGRAPH_\nPesem\xc2\xa0\xc2\xbbMmm Papi\xc2\xab\xc2\xa0sta napisali Britney Spears in Nicole Morier \xc4\x8dez pomlad in poletje leta 2008, dodatno pisanje pa so opravili \xc4\x8dlani kanadske glasbene skupine Let's Go to War, katere \xc4\x8dlani so Henry Walter, Adrien Gough in Peter-John Kerr. V intervjuju z revijo The Canadian Press je Henry Walter razkril, da so na za\xc4\x8detku za \xc5\xa1esti glasbeni album Britney Spears, Circus (2008),zalo\xc5\xbebi Jive Records poslali ve\xc4\x8d svojih demo posnetkov. Po selekciji pesmi je mened\xc5\xbeer Britney Spears zahteval nekaj sprememb pri mnogih pesmih, zaradi \xc4\x8desar je pesem\xc2\xa0\xc2\xbbMmm Papi\xc2\xab\xc2\xa0\xc2\xbbprecej druga\xc4\x8dna od tistega, kar smo poslali.\xc2\xab Henry Walter je razkril, da z zalo\xc5\xbebo niso sklenili nikakr\xc5\xa1ne pogodbe, pesem\xc2\xa0\xc2\xbbMmm Papi\xc2\xab\xc2\xa0pa je opisal kot\xc2\xa0\xc2\xbbnekaj druga\xc4\x8dnega za Britney\xc2\xab\xc2\xa0in\xc2\xa0\xc2\xbbzabavno pesem, v kateri se ne trudi biti nekaj, kar ni.\xc2\xab Britney Spears je svoje vokale za pesem posnela leta 2008 v studijih Train Tracks in Conway v Los Angelesu, Kalifornija, skupaj s Henryjem Walterjem in Ericom Eylandsom. Kitaro je na pesmi zaigral Chris Worthy, remix zanjo pa je kasneje posnel Tony Maserati.\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbMmm Papi\xc2\xab\xc2\xa0je latino pop pesem, ki traja tri minute in dvaindvajset sekund. Vklju\xc4\x8duje elemente dance glasbe in elemente, zna\xc4\x8dilne za pesmi iz \xc5\xa1estdesetih, velik poudarek pa je na ploskanju in rock kitarah. Anna Dimond iz revije TV Guide je pesem primerjala z Madonnino pesmijo\xc2\xa0\xc2\xbbLa Isla Bonita\xc2\xab\xc2\xa0(1987). Nekateri so menili, da besedilo govori o njenem o\xc4\x8detu, Jamieju Spearsu, drugi pa o njenem fantu, paparazzu Adnanu Ghalibu. Kakorkoli \xc5\xbee, Nicole Morier je to kasneje zanikala, saj\xc2\xa0\xc2\xbbpesem definitivno ne govori o Adnanu in vso prej\xc5\xa1njo pomlad in poletje, ko sem delala z [Britney Spears], tega fanta nisem nikoli videla.\xc2\xab Nicole Morier je pesem\xc2\xa0\xc2\xbbMmm Papi\xc2\xab\xc2\xa0opisala kot zabavno pesem s hitrim ritmom, naslov pa\xc2\xa0\xc2\xbbsva si izmislili ob [kitici] Mmm Papa Luv U\xc2\xab.\n_START_SECTION_\nSprejem\n_START_PARAGRAPH_\nPesem\xc2\xa0\xc2\xbbMmm Papi\xc2\xab\xc2\xa0je prejela v glavnem negativne ocene s strani glasbenih kritikov. Alexis Petridis iz revije The Guardian je napisala, da je pesem zabavna, vendar je po njenem mnenju ne bi smeli izdati na albumu Circus, saj\xc2\xa0\xc2\xbbprikli\xc4\x8de spomin na Lolitino podobo, ki jo je ustvarila s pesmijo '...Baby One More Time'\xc2\xab. Chris Willman iz revije Entertainment Weekly je napisal, da pesem\xc2\xa0\xc2\xbbprika\xc5\xbee dekli\xc5\xa1ki glas [Britney Spears] v rock glasbi \xc5\xa1estdesetih z velikim poudarkom na kitarah.\xc2\xab John Murphy s spletne strani musicOMH je napisal, da je\xc2\xa0\xc2\xbbvse navedeno [pri pesmi 'Mmm Papi'] razlo\xc5\xbeilo njene te\xc5\xbeave z mo\xc5\xa1kimi,\xc2\xab Caryn Ganz iz revije Rolling Stone pa je napisala, da pevka\xc2\xa0\xc2\xbbprika\xc5\xbee svojo psihodramo\xc2\xab\xc2\xa0in da pesem govori o\xc2\xa0\xc2\xbbnjenih te\xc5\xbeavah z o\xc4\x8detom\xc2\xab. Eric Henderson iz revije Slant je napisal, da je\xc2\xa0\xc2\xbbosupljiva pesem 'Mmm Papi' prikazala, kako zelo si Britney Spears \xc5\xbeeli ponovno uspeti\xc2\xab. Chris Richards iz revije The Washington Post je napisal, da pesem\xc2\xa0\xc2\xbbposku\xc5\xa1a biti podobna pesmi 'Toxic', vendar je to zagotovo najbolj nadle\xc5\xbena pesem v njeni pevski karieri\xc2\xab, Ann Powers iz revije Los Angeles Times pa je pesem primerjala s pesmijo\xc2\xa0\xc2\xbbCome On-a My House\xc2\xab\xc2\xa0(1951) Rosemary Clooney. Ann Powers je napisala, da je Britney Spears v pesmi uporabila\xc2\xa0\xc2\xbbpravlji\xc4\x8dno enkraten latino naglas\xc2\xab._NEWLINE_Jim DeRogatis iz revije Chicago Sun-Times je pesem\xc2\xa0\xc2\xbbMmm Papi\xc2\xab\xc2\xa0opisal kot\xc2\xa0\xc2\xbbnajbolj mote\xc4\x8do [pesem] z [albuma Circus]\xc2\xab. Cameron Adams iz revije Herald Sun je pesem\xc2\xa0\xc2\xbbMmm Papi\xc2\xab\xc2\xa0opisal kot\xc2\xa0\xc2\xbbposkus opona\xc5\xa1anja Gwen Stefani, ki pa ne deluje.\xc2\xab Ben Rayner iz revije Toronto Star je pesem ozna\xc4\x8dil za\xc2\xa0\xc2\xbbgrozljivo\xc2\xab, in, skupaj s pesmijo\xc2\xa0\xc2\xbbMy Baby\xc2\xab, za\xc2\xa0\xc2\xbbgrozno otro\xc5\xa1ko vre\xc5\xa1\xc4\x8danje\xc2\xab. Poppy Cosyns z revije The Sun je pesem kritizirala zaradi besedila, saj naj bi\xc2\xa0\xc2\xbbbizarno besedilo govorilo o ljubezni in sovra\xc5\xbetvu [Britney Spears] do njenega o\xc4\x8deta.\xc2\xab Pete Paphides iz revije The Times je napisal, da pesem\xc2\xa0\xc2\xbbMmm Papi\xc2\xab\xc2\xa0\xc2\xbbne bi mogla biti manj privla\xc4\x8dna, pa \xc4\x8detudi bi z njo pela Christine Hamilton\xc2\xab, novinar revije The Independent pa je napisal, da pesem Britney Spears\xc2\xa0\xc2\xbbzopet poka\xc5\xbee kot biv\xc5\xa1o \xc4\x8dlanico Kluba Miki Mi\xc5\xa1ke in robotsko lutko, hkrati pa izpade tudi kot bodo\xc4\x8di seks simbol.\xc2\xab Darryl Sterdan iz revije Jam! je pesmi\xc2\xa0\xc2\xbbMmm Papi\xc2\xab\xc2\xa0dodelil pozitivno oceno, saj se je\xc2\xa0\xc2\xbbmed dobrim zvokom, enkratnimi kitarami, surferskemi kiticami in neumnimi vokali skrivala dobra pesem. \xc4\x8cista zabava.\xc2\xab \xc4\x8ceprav pesem\xc2\xa0\xc2\xbbMmm Papi\xc2\xab\xc2\xa0ni iz\xc5\xa1la kot singl, je 10. decembra 2008 zasedla \xc5\xa1tiriindevetdeseto mesto na lestvici Billboard Pop 100."